OOCR \"ŠARIŠ\" – Bardejov opäť zaznamenala rast návštevnosti regiónu
V Bardejove a Bardejovských kúpeľoch vlani prekročili 300 000 prenocovaní
Oblastná organizácia cestovného ruchu (OOCR) "ŠARIŠ" – Bardejov zaznamenala aj v roku 2017 rast návštevnosti turistických prevádzok a zariadení v regióne, kde pôsobí. Počet turistov, ktorí využili ubytovacie zariadenia v Bardejovských Kúpeľoch a Bardejove sa zvýšil o takmer 6 % a dosiahol 52 492 osôb. Počet prenocovaní týchto turistov sa zvýšil o 4,3 % a dosiahol 316 590 nocľahov. Priemerne tak strávil jeden turista v regióne šesť nocí. Najviac ubytovaných bolo zo Slovenska, Poľska, Českej republiky, Ukrajiny, Ruska a Bieloruska, v menšom množstve aj z Izraela, Nemecka a Maďarska. Informoval o tom riaditeľ OOCR Radomír Jančošek.
,,Vzhľadom na blízkosť hranice s Poľskom predstavujú Poliaci stále najväčší podiel zahraničných turistov navštevujúcich Bardejov a jeho okolie. Pretrváva u nich však jednodenná turistika bez prenocovaní, pretože využívajú ubytovanie v Poľsku. Ťahákom návštevnosti v regióne je tak naďalej domáci turizmus. Napríklad v Bardejovských kúpeľoch, a. s., sa vlani ubytovalo 27 170 klientov, čo predstavuje nárast oproti roku 2016 o 6,5 %. Priemerná dĺžka pobytu tu bola 9,5 dňa. Z ubytovaných klientov však bolo až 95 % slovenských občanov a iba 5 % zahraničných klientov. Počas letnej sezóny však majú kúpele veľa jednodňových návštevníkov, podľa ich štatistík je to zhruba 200 000 za rok," konštatoval R. Jančošek.